5 ขั้นตอนการหาหุ้นพื้นฐานดี (Fundamental Stock) มีอะไรบ้าง
5 ขั้นตอนการหาหุ้นพื้นฐานดี (Fundamental Stock)

1) ต้องเข้าใจก่อนว่าหุ้นไม่ใช่แค่เพียงราคาที่วิ่งขึ้นวิ่งลง การขึ้นลงของหุ้นเกิดจากคนซื้อขายหุ้น ถ้าคนอยากซื้อมาก ก็ไล่ซื้อหุ้นทำให้ราคาหุ้นขึ้น ในทางกลับกัน ถ้าคนไม่อยากได้หุ้นก็ขายออกมา และถ้าคนขายมากกว่าคนซื้อ ราคาหุ้นก็ลง

2) หัดอ่านงบการเงินเพื่อดูเบื้องต้นว่า หุ้นที่จะลงทุน มีผลประกอบการอย่างไร? สามารถใช้เครื่องทุ่นแรง เช่น เว็บดูข้อมูลหุ้น อาจดูรายได้ของบริษัทว่าเติบโตหรือลดลง? บริษัททำกำไรได้ดีขึ้นไหม? อัตรากำไรขั้นต้นเป็นอย่างไร? มีหนี้สินสูงขึ้นไหม?

3) เข้าใจอัตราส่วนทางการเงิน มีอัตราส่วนทางการเงินเยอะมากในโลกของการเงิน แต่ก็ขึ้นอยู่กับนักลงทุนว่าตัวเองลงทุนในธุรกิจแบบไหน เพราะแต่ละธุรกิจมีโมเดลการทำธุรกิจที่แตกต่างกัน อัตราส่วนทางการเงินที่เป็นที่นิยม มีตัวอย่างเช่น
- ROE หรือ อัตราผลตอบแทนผู้ถือหุ้น แสดงถึงศักยภาพของบริษัทว่าสามารถนำเงินไปทำธุรกิจแล้วทำกำไรกลับมาได้ดีขนาดไหน?
- อัตรากำไรขั้นต้น คือ เอารายได้จากการขายมาลบกับต้นทุนขาย จะสูงหรือต่ำขึ้นอยู่กับบริษัทว่าขายอะไร?
- อัตรากำไรสุทธิ คือ กำไรบรรทัดสุดท้ายหรือกำไรที่บริษัทได้แบบหักลบค่าใช้จ่ายทุกอย่างแล้ว
- วงจรเงินสด บอกถึงสภาพคล่องของกิจการ คำนวณโดยการนำระยะเวลาขายสินค้าบวกระยะเวลาเก็บหนี้ และลบด้วยระยะเวลาชำระหนี้

4) ดูข้อมูลสถิติ การดูสถิติทางตัวเลขมีความสำคัญในการประเมินมูลค่าของหุ้นนั้นๆ มาก เพราะจะเป็นตัวเลขที่นักลงทุนนำมาคำนวณ เพื่อให้ได้ราคาพื้นฐาน ซึ่งราคาพื้นฐานของแต่ละคนก็ไม่เหมือนกัน ตัวอย่างข้อมูลสถิติ เช่น
- มูลค่าหลักทรัพย์ตามราคาตลาด หรือ Market Cap คำนวณโดยการนำหุ้นของบริษัทคูนกับราคาหุ้น ตัวนี้จะบอกว่ามูลค่าของหุ้นตัวนี้สูงขนาดไหน ซึ่งอาจจะบอกได้ว่าบริษัทมีความใหญ่ขนาดไหนได้เช่นกัน
- P/E เป็นหนึ่งในตัวเลขที่มีการใช้กันอย่างมาก เพราะเป็นตัวเลขที่คำนวณโดยเอาราคาหารด้วยกำไร เพื่อดูว่าจะใช้เวลากี่ปีเพื่อที่จะคืนทุน
- อัตราเงินปันผลตอบแทน อันนี้เป็นที่นิยมมาก หากเป็นนักลงทุนหุ้นปันผล ซึ่งจะชอบบริษัทที่จ่ายเงินปันผลสูงและสม่ำเสมอ

5) เข้าใจธุรกิจที่บริษัททำ การทำความเข้าใจธุรกิจให้ถ่องแท้นั้น มีความยากง่ายขึ้นอยู่กับว่านักลงทุนมีความถนัดในธุรกิจด้านไหน การทำความใจธุรกิจเบื้องต้น อาจเข้าเว็บของตลาดหลักทรัพย์ฯ เพื่อโหลดเอกสาร 56-1 ที่จะบอกข้อมูลการทำธุรกิจของบริษัทได้เป็นอย่างดี รวมทั้งยังสามารถดู Oppday ซึ่งเป็นงานที่จัดโดยตลาดหลักทรัพย์ฯ เพื่อให้บริษัทจดทะเบียนมาพบปะและให้ข้อมูลแก่นักลงทุน
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน